પત્નીના નિધન પછી સંસારમાં એકલા પડેલા વિશ્વવનાથ મહેતા નિવૃત્ત જીવન ગાળતા. સવારે જૉગિંગ અને સાંજે પત્તાંની ક્લબે જવાની તેમની રોજિંદી ટેવ.વાલકેશ્વર જેવા પૉશ વિસ્તારમાં રહેતા આદમીનું આર્થિક સ્ટેટસ સધ્ધર હોય જ, વિશ્વનાથ શારીરિક દૃષ્ટિએ પણ ફિટ હતા. તેમના બાહુબળનો ખ્યાલ હત્યારાને પણ હોવો જોઈએ. કદાચ એટલે જ બપોરે બે-અઢીના સુમારે વિશ્વનાથની હત્યા કરનારે પહેલાં તેમને માથામાં ફટકો મારી બેહોશ કર્યા, પછી ધારદાર ચાકુથી ગળાની ધોરી નસ કાપી નાખ્યાનું પ્રાથમિક તારણ છે. સાંજે વિશ્વનાથ ક્લબે ન પહોંચતાં તેમના મિત્રોએ તપાસ આદરી ત્યારે ખૂન થયાની જાણકારી મળી. સરળ સ્વભાવના વિશ્વનાથને કોઈ જોડે દુશ્મનાવટ નહોતી. ઉપરાંત ઘરની તિજોરી ખુલ્લી અને ખાલી હોવાને કારણે લૂંટના ઇરાદે તેમની હત્યા થઈ હોવાનું જણાય છે. પોલીસતપાસ ચાલુ છે... આટલું લખી નાનકડા બૉક્સમાં પત્રકાર ઉમેરે છે કે પાછલા ત્રણ મહિનામાં વૃદ્ધની હત્યાનો મુંબઈમાં આ ત્રીસમો બનાવ છે! અર્થાત્ દર ત્રીજા દિવસે એક હત્યા! વિરારથી વાલકેશ્વર સુધીના પટ્ટામાં પોલીસના ચોપડે નોંધાયેલી હત્યાઓમાં બે ચીજ ધ્યાન ખેંચનારી છે - એક : ભોગ બનનારની એકલતા અને બીજી : તેની આર્થિક સધ્ધરતા! ઉકેલાયેલા કેસોનું તારણ સૂચવે છે કે મોટા ભાગે આવા કિસ્સામાં ઘરનોકર ઘાતકી નીવડતા હોય છે.